
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	          Bucureşti, 13 iunie 2012

          PL-x 208/2012


AVIZ

asupra

proiectului de Lege pentru modificarea şi completarea Ordonanţei de urgenţă a Guvernului nr.111 din 8 decembrie 2010 privind concediul şi indemnizaţia lunară pentru creşterea copiilor
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea Ordonanţei de urgenţă a Guvernului nr.111 din 8 decembrie 2010 privind concediul şi indemnizaţia lunară pentru creşterea copiilor,  trimis cu adresa nr. PL-x 208 din 29 mai 2012, înregistrat cu nr.31/432 din 31 mai 2012.
Proiectul de lege a fost adoptat de Senat, în şedinţa din 21 mai 2012, în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare modificarea alin.(1) al art.5 din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor, aprobată cu modificări prin Legea nr.132/2011, în sensul majorării cuantumului indemnizaţiei lunare cu 600 de lei pentru fiecare copil născut dintr-o sarcină normală sau gemelară, de tripleţi sau multipleţi, începând cu al doilea copil provenit dintr-o astfel de naştere, chiar dacă în momentul naşterii unul dintre părinţi beneficiază de o indemnizaţie rezultată în urma unei naşteri anterioare.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 13 iunie 2012.

Membrii Comisiei au examinat proiectul de lege supus avizării, expunerea de motive, punctul de vedere al Guvernului, transmis cu adresa nr.359 din 6 martie 2012, conform căruia Guvernul nu susţine adoptarea iniţiativei legislative, avizul nefavorabil al Consiliului Economic şi Social, comunicat cu adresa nr.4327 din 8 decembrie 2011 şi avizul favorabil, cu observaţii şi propuneri al Consiliului Legislativ, aviz cu nr.1385 din 21 decembrie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege întrucât s-ar crea o dublă legiferare, reglementarea propusă regăsindu-se deja în cuprinsul art.9 alin.(4) – (6) din Ordonanţei de urgenţă a Guvernului nr.111/2010, cu modificările şi completările ulterioare.
În raport de obiectul şi conţinutul reglementării, proiectul de lege face parte din categoria legilor organice. 
                             VICEPREŞEDINTE,                          
          SECRETAR,

                                 Florin Iordache                                   Gabriel Andronache

Consilier parlamentar,

Rodica Penescu        

